钦定古今图书集成/方舆汇编/职方典/第1411卷 > 柳州府猺獞峒蛮考
## 钦定古今图书集成/方舆汇编/职方典/第1411卷 > 柳州府猺獞峒蛮考

宋

仁宗至和元年。融州大丘峒蛮杨光朝内附按《宋史仁宗本纪》云云　按本传。至和后。又有融州属蛮大丘峒首领杨光朝。请内附。又有杨克端等百三人来归。皆纳之。

高宗绍兴四年，广南东、西路宣谕明橐请罢平、观二州，从之。

按：《宋史高宗本纪》不载　按本传：四年，广南东西路宣谕明橐言：“平、观二州本王口砦处广右西偏，旧常无虞。崇宁、大观间，边臣奏请置州，其官吏诸军请给费用悉由内郡，于是骚然莫能支吾。政和间，朝廷始悟其非，罢之。或者谓平州西南重镇兼制王江、从允等州及湖南之武冈军，湖北之靖州、桂州之桑江峒，猺以故不废。” 臣自历边即乞罢者，前后非一。内摄官吴芾，尝充经略司准备干当，颇得其详。平州初隶融州，亦羁縻州峒，旧过湖北渠阳军，置融江砦及文村、临溪、浔江堡，后以地隔生蛮，遂废。崇宁间，复隶融王口砦，地接王江，更为怀远军，后为平江州，更吉州为从州，王江为允州，并隶黔州。政和二年复废，边吏黄忱、李坦诳其帅臣程邻乞“存平州，设知州一人，兵职官二人，曹官一人，县令、簿二人，提举溪峒公事本州管界都同巡检二人，五砦堡监官指挥十人，吏额百人，禁军土丁千人，岁费钱一万四千四百一十八贯六百文，米一万一千一百二十五石有奇。” 州无租赋户籍。

“转运司岁移桂、融、象、柳之粟以给之，及徙融州西北金溪乡税米四百九十馀石隶怀远，縻费甚于观州。况守臣到任，即奏推恩，其子州县砦堡例得迁官酬赏，而税场互市之利，又为守臣、边吏所私，独百姓有征戍转输之苦，诚为可悯。臣以为宜罢平州便。” 既而诸司交言有害无益，请复祖宗旧制为便，诏从其言。

明

太祖洪武　年，古州蛮来降，置怀远县。

按《广西通志》：怀远在柳州之北，与湖贵靖黎接壤，猺獞狑狪，蟠据最繁，而号黑猺者尤犷悍。宋崇宁中，古州蛮纳土，号怀远军，寻改平州，寻复废。明初，将军吴良征蛮，降古州峒，因割融县金鸡乡益之，列四镇，置县治于浔江、融江之汇。顾地形崎角弗称，附郭左右猺狪环居之，三甲民远处诸猺外，民无固志。

成祖永乐七年，“柳州蛮韦布党潘父䓗等作乱，伏诛。”

按《明外史土司传》：“永乐七年正月，柳州道村寨蛮寇韦布党等作乱，都指挥周谊率兵讨擒之，命斩布党，枭其首于寨。三月，融州罗城峒蛮潘父䓗聚众为乱，柳州等卫官军捕斩之。九年，古逢等峒蛮作乱，诏讨之。”

按《明外史土司传》：“九年，宾州迁江县、象州武仙县古逢等峒蛮獠作乱，诏发柳州、南宁、桂林等卫兵讨之。”

十四年，融州猺民作乱，官军讨平之。

按：《明外史土司传》云云。

十七年，象州土吏覃仁用请收其故部为军，不许。

按《明外史土司传》：“十七年，象州土吏覃仁用言其父景安，故元时尝任本州巡检，有兵獞二百人，今皆为民，请收集为军。” 帝不许。

十九年，广西参政耿文杉平融县贼。

按《明外史土司传》：“十九年，融县蛮贼五百馀人，群聚剽掠，广西参政耿文彬率民兵会桂林卫指挥平之。柳州府上林等县獞民梁公竦等六千户，凡男女三万三千馀口，及罗城县土酋韦公成干等三百馀户复业。初，韦公等作乱，獞民多亡入山谷，与之相结。事闻，遣御史王煜等招抚复业，至是俱至，仍隶籍为民。”

宣宗宣德元年。柳州獞首韦敬晓等内附按《明外史土司传》云云。

二年，命总兵官顾兴祖平柳州贼。

按《明外史土司传》：“二年，广西三司奏柳、庆等府贼首韦万贤、韦朗传等聚众劫杀为民害，敕兴祖进兵讨平之。”

宣德　年，诏总兵官山云抚柳州蛮。

按《广西通志》：宣德间，雒容县蛮贼出劫屯聚，指挥王纶纵兵杀害良民。山云以闻，上命逮治。其后山云上征剿柳州蛮贼首功，上谓尚书张本曰：“蛮性好乱，自取死亡，可憎亦可悯也。其令云善抚之。”

英宗正统　年。贼首韦潮振等作乱。命抚之按《广西通志》云云。

武宗正德　年，知府刘琏遇贼，死之。

按《广西通志》：“弘正以后，古田多梗，马平、雒容诸猺聚党响应。鱼峰贼周鉴后相煽为乱。柳州太守刘琏率兵数百御贼，贼败走，琏追之。贼侦知援兵不继，还战，琏兵大败，贼焚其尸。督臣不以实闻，自是贼益肆，马平田土蚕食几尽，县拥空籍耳。”

世宗嘉靖二十四年，都御史张岳大破贼于柳州。

按《广西通志》：“嘉靖间，贼首韦金田等，占据水陆二路村落，为荼者不可数计。二十四年，都御史张岳、总兵陈圭征之，调汉土兵七万，分三哨，并进攻雷岩、同艮、平田落满都博等巢，克之，遂围鱼窝巢。鱼窝石壁削立，拔地数十丈，从来用兵，莫能一胜，诸将以为难。岳曰：‘鱼窝不破，即他寨破无为也’。遂移镇柳州，督诸将” 攻愈力。贼急呼他寨，贼与并守。山四周倾灰难置足，贼昼夜守不彻。山顶绳县礧石兵一临寨，贼断绳礧石乱下如雨。岳阳令诸将撤围，寨中贼稍稍有逃者。岳复移镇柳城，召授诸将方略，作久困计。诸将犹请罢兵。岳度诸将不足与计，事间召副总兵程鉴令选勇敢士备亲军。鉴选三千馀人，请所用。岳曰：“吾欲有胆力不惧死者，任吾指挥；且死，优恤其家。” 于是愿从者七十人。岳曰：“足矣。” 遂以七十人属之。鉴，令劫寨，鉴有难色，岳顾左右，酌酒洒地，誓必灭贼，复出袖中纸示之曰：“此吾二”

“疏草也。寨破荐尔首功，不破则尔养寇。为首罪，惟君所择耳。” 鉴泣曰：“鉴且为公死矣。” 时贼巢苦乏水，臭秽触人，每日数人共水一瓶，涓滴必争。一日，五贼当守险迳者争寨中曰：“热甚，可多予水。” 众持不肯，大喧，五贼怒而去。比夜坚卧不巡警，而鉴将七十人至寨下，未敢发也。先令五死士持刀学猿猱，升木而上，五贼守险，迳者熟睡弗觉，五死士斩之，代为巡警七十人者，昌险夜登，声喧寨中，贼并力出战，而山下兵复乘之，火炮矢刃迅发，呼声震山谷，遂破鱼窝，贼众自焚死，前后共俘斩四千馀级。时有议乘胜兵穷其党类者，岳曰：“自秋徂夏，兵老矣，武固不可黩也。” 因其抚戢其馀党，由是马平之三都、四都、来宾之北五凡诸渠魁皆自投军门，愿为编民。穆宗隆庆　年，贼杀怀远知县马希武，总制殷正茂督诸军讨破之。

按《明外史土司传》：“怀远为柳州属邑，在右江上游，旁近靖绥、黎平诸猺。隆庆时，大征古田，怀远知县马希武欲乘间筑城，召诸猺役之。许犒不与，诸猺遂合绳坡头、板江诸峒杀官吏以反。总制殷正茂请剿，总兵官李锡、参将王世科统兵进讨，会长安镇诸猺治舳舻百艘入石棋、伞头诸村。官兵至板江，自东崖直𢭏” 怀远，会大雨雪，不能进。有村人朱万世得县印来献，而诸猺皆据险以守。正茂知诸猺独畏永顺钩刀手及狼兵，乃檄三道兵数万人击太平、河里、四港、牙寨、槁黄、大池昃、江泠诸村，大破之。连拔数寨，斩贼首荣才冨、吴金田等，前后捕斩凡三千馀，俘获男妇及牛马无算。

神宗万历元年，总制殷正茂、巡抚郭应聘等大发兵讨怀远贼，悉平之。

按《广西通志》，“万历元年，督臣殷正茂，抚臣郭应聘，檄诸司议以近县近江诸巢必剿之。寇黄土诸狪，白杲诸獞，青淇大梅诸猺，宜从安抚，乃召客兵土兵十万六千馀人，先遣镇抚朱万世，千户翟廷鸾、主簿李材入诸巢，抚各蛮，俾毋首鼠，愿立功者加赏格。于是诸狑獞愿出兵内助，图自完贼势寖，孤兵既集，应聘令” 总兵李锡督五兵船暗伏江口。薄暮，贼艇数百蔽江下，伏兵按号发铳，贼惊奔还。我兵溯流砍栅毁囤而进，贼遂遁。舟师追之，贼艇覆溺无算。次日，尽发诸兵，分山扑剿。贼众千，阻涧鼓噪，白盾如墙而进。我兵开营鼓士双撄其前，左哨冲其腹，右哨薄其后，贼遂大溃。官兵乘胜追击，𢭏太平河里，连破七团诸巢，直抵靖州界，擒斩甚众。时天鹅岭之北，贼已略尽，而杲黄大地贼犹聚郡邓山。乃量留兵县北营故地，尽移诸兵，与坡头县南兵分道夹击，复大破之，诸兵追逸，贼望一大巢长亘数里，崖壁峭绝，以合围大木列为重栅，询之抚狪，云：“土猺龙七寨也。” 诸猺称曰“猺官猺王” ，急则入窜其地。官兵攻之，贼殊死斗，矢石如雨下。有数妇裸体扬箕，掷牛羊犬首为厌胜术。官兵砍栅直上，四面举火，烟焰蔽天，贼大败溃，枭斩贼级及烧死者无算，获怀远官锡牌及演禽决战《妖书》。是役也，破巢一百四十馀，献馘二千五百四十二，降其众五百馀人。应聘复用子木议，条善后计，谓：“怀远旧治，环诸猺中” ，四顾榛莽，无所峙守，宜更择其便者。至若诸猺新附，宜为联属：太平、河里、四港诸孽属之，三甲、猛团、七团诸孽属之，武洛狪、桐木、合水、三门诸孽属之，白杲獞，武生朱应旸统之；郡邓、坡头杲、黄大地诸孽属之，土舍韦昌金、主簿李材统之；边田、板江诸孽属之，浪溪、宝江、良獞千户罗大本统之；河潺、蕉“化诸孽属之背江良獞，百户任邦祚统之，庶几联络势成，不敢复萌异志。又于板江堡屯兵五百人，以把总王鸾统之。” 疏入，悉从之，下所司次第行。遂议改县治于板江。

是年，雒容贼杀署印知县谢漳、总兵李锡等，平之。

按《明外史土司传》：“万历元年，洛容知县邵廷臣以养归，主簿谢漳行县事。会上元夜，单骑巡徼万山中，獞蛮韦朝义统上油、古底诸獞夜出掠，逐漳至城，杀之，夺县印去。是夜，指挥朱昌荫、土巡检韦显忠共提兵决战，斩首三十一级。兵校文斌获朝义等，夺还县印。守巡官以闻。乃命总兵李锡、参将王瑞、康仁等剿之” ，破上油、古底诸寨，斩覃金、狼陶、狼金等二千八百三十馀级，俘二百二十馀人，牛马器械称是。后残獞黄朝贵、覃金磊等复合融县猺，声言欲入冨福镇。王世科复引兵击之，斩黄鼎等五十馀人。始，洛容在万山中，城小无雉堞，县官皆寓府城，以为治旧。

知县余涵请迁城于白龙岩，不果。至是，谢漳遂及于难。

按《广西通志》：“万历元年，举怀远师。都御史郭应聘，虑雒容城守单弱，召上林县兵一百名协守，贼稍戢，典史谢漳者委护县印，酒酣尝语人曰：‘诸贼患在卧榻，当并除之’。贼闻之惧，适一商贩陶至獞村獞争取之，弗酬其值，商以诉漳，漳执二獞罪而系之，贼益愤，日构韦党及上油诸贼为挟抚计。会上林兵粮乏，逃归” ，哨守指挥朱昌荫弱不振，贼觇知。以二年春，集党数十人，从隙垣缘入，先释二獞，急趋漳所，掠其印而出，遂杀漳，仍啸聚山隘，声言占据县城。报至，应聘集三司议，谓雒容之贼，罪在不宥，宜芟灭之，毋令复滋。副使沈子木曰：“雒容之变，上油峒贼与焉，置弗问。贼将尽匿此中，宜急击勿失。” 应聘然之，遂檄总兵官李锡等移师雒容，檄都指挥杨照等分兵攻上油峒，约期并举。贼惧，献还所掠印，求罢兵。应聘不从，麾五路兵以二月十五日并进，连破托定、洛斗、金峒、古龙、黄塘诸巢，擒斩首从贼罗显阳、覃明威等共六百四十有奇。照等攻上油，连破板桥、姚峒、青鸟、黄泥、常安、蒲岩诸巢，俘获首从贼级四百六十有奇。各贼散遁，匿里厢、下良诸岩。里厢、《下良》共一山，长数里许，中宽而曲，水石各半。我兵缘石磴扪萝而上，上尽，复乘竹筏由水潭入。乃于筏上架云梯升崖，峭壁嵌岑窅杳，非握炬不能一移足。贼从暗中见火光，即矢石乱下，诸兵相顾骇愕。子木与照先令作长炬数十，载竹筏上，推入岩口，略窥路径。次日，选敢死士出贼不意，于黑处乘筏架梯，缘岩而上。贼一闻狼兵声，悉惊溃，投潭中，溺死无算。复擒斩首从贼三百五十有奇，抚其党降之。乃于雒容县编里分屯厄塞，一守桥邓隘，一守都勒隘，一守平径隘。于三板桥设堡一，屯土兵百人，核贼遗田九百二十五亩，给之耕。守于柳城，核贼遗田，复安劳堡，募兵八十名，给田粮五十馀石，耕守之。又募“足里厢堡兵一百二十名，分其半于境村立堡，以头目莫希颜及其子显学分领之。” 给遗田，得禾一十二万八千六百九十馀把，以充兵食，二邑俱平。万历三年移雒容城，自是而柳州安堵矣。

四年，雒容猺复叛，不克城。

按《广西通志》：“四年，猺复叛，戕把总李材于坡头堡，寻毁板江堡，县竟弗克城。自是县官仍寓融城，若寄公然。”

十四年，《雒容县城》成。

按《广西通志》：“万历十七年，知县苏朝阳入箐峒，谕群蛮，卜丹阳而迁焉。城郭学校，焕然一新，韦藩木楗，稗贩繈属，自是而诸猺翕然向化矣。”